În 2023, România a fost printre principalii beneficiari ai finanțărilor BEI
Astăzi, Nadia Calviño, președinta Grupului Băncii Europene de Investiții (BEI), s-a întâlnit cu conducerea politică a României pentru a discuta despre viitoarele priorități de finanțare și obiectivele de investiții menite să stimuleze dezvoltarea economică. România a fost unul dintre principalii beneficiari ai sprijinului oferit de Grupul BEI în 2023, raportat la dimensiunea economiei sale.
Anul trecut, angajamentele financiare au atins o valoare record de 4,1 miliarde EUR, reprezentând aproximativ 1,3% din Produsul Intern Brut al României. Întâlnirile de la București vin în urma a două luni de discuții intense între președinta Grupului BEI și acționarii Băncii, precum și alte părți interesate.
În acest interval, președinta Calviño a efectuat vizite în mai multe capitale și a schimbat opinii cu șefii de guverne și miniștrii. Discuțiile s-au axat pe cele opt priorități strategice evidențiate de președintă în întâlnirea cu miniștrii de finanțe din UE, desfășurată la Ghent, Belgia, și în cadrul unei sesiuni plenare a Parlamentului European de la Strasbourg.
"Rămânem pe deplin angajați să ne mobilizăm resursele acolo unde este cea mai mare nevoie de ele, sprijinind dezvoltarea țării și abordând prioritățile-cheie.
"București este o oprire importantă în vizitele mele din toate capitalele europene, pentru a mă întâlni și a colabora cu acționarii noștri, guvernele Uniunii Europene. Mă bucur să pot face schimb de opinii și cu partenerii din Guvernul României, cu Președintele, Prim-Ministrul și ministrul finanțelor.
2023 a fost un an record pentru finanțarea Grupului BEI acordată proiectelor României, proiecte care aduc beneficii concrete pentru întreprinderi și gospodării – și am agreat să adâncim încă și mai mult cooperarea noastră", a declarat președinta Calviño.
Președintele BEI, față în față cu președintele României
Președinta Calviño a avut întâlniri cu președintele Klaus Iohannis, cu prim-ministrul Ion-Marcel Ciolacu și cu ministrul finanțelor Marcel-Ioan Boloș, pentru a discuta modalitățile prin care Grupul BEI poate continua să sprijine țara prin investiții strategice. Atât prim-ministrul Ciolacu, cât și ministrul Boloș sunt de acord că Grupul BEI și Guvernul României pot intensifica colaborarea, în special în domenii prioritare precum infrastructura, crearea de locuri de muncă și dezvoltarea competențelor, îngrijirea sănătății și trecerea la economia verde, elemente cheie pentru consolidarea competitivității și a rezilienței economice în Europa. În plus, președintele Iohannis și președinta Calviño au discutat despre sprijinul acordat de Grupul BEI economiei românești, precum și despre prioritățile politice mai ample ale Uniunii Europene, inclusiv finanțarea pentru Ucraina.
Marcel-Ioan Boloș, ministrul român al finanțelor, a subliniat că România va menține și consolida parteneriatul său cu Grupul Băncii Europene de Investiții pentru implementarea reformelor și realizarea investițiilor de amploare. El a evidențiat importanța sprijinului BEI în proiecte strategice ce vizează sectoare precum agricultura, infrastructura, educația și sănătatea. Boloș a subliniat că țara se bazează pe BEI pentru diversificarea instrumentelor financiare și pentru implicarea sa în finanțarea sectorului privat.
Prin colaborarea continuă, obiectivul este să se promoveze inovația și să se contribuie la securitatea energetică și la tranziția către o economie sustenabilă și rezilientă. De asemenea, el a evidențiat rolul crucial al BEI în asigurarea securității energetice și în domeniile strategice pentru autonomia UE, cu atât mai mult în contextul actual al geopoliticii.
Activitatea Grupului BEI în România
În total, Banca Europeană de Investiții (BEI) a angajat finanțări în valoare de peste 19 miliarde EUR pentru 193 de proiecte în România, începând cu operațiunile sale în țară în 1991. Rezultatele din anul trecut includ acorduri în valoare de peste 2 miliarde EUR pentru facilitarea accesului la finanțare pentru întreprinderile mici și mijlocii (IMM-uri) și pentru companiile cu capitalizare medie din diverse sectoare, inclusiv agricultura. De asemenea, s-au alocat peste 1 miliard EUR pentru proiecte legate de energie durabilă și resurse naturale sustenabile, precum și peste 1 miliard EUR pentru dezvoltarea orașelor și regiunilor durabile.
Similar cu eforturile întreprinse în Europa și în întreaga lume, BEI sprijină o tranziție rapidă și echitabilă de la combustibilii fosili. Aceasta este o măsură necesară pentru a asigura independența energetică a Europei. De la finanțarea instalării panourilor solare pe acoperișurile clădirilor industriale, până la dezvoltarea infrastructurii pentru vehiculele electrice și a noilor capacități de producție eoliană și solară, Grupul BEI contribuie la asigurarea că România va fi un lider în ceea ce privește tranziția către o economie verde.
Producerea de energie nucleară sigură și curată este o componentă esențială a strategiei Europei pentru a atinge obiectivele climatice și pentru a reduce dependența de combustibilii fosili. De aceea, Banca Europeană de Investiții (BEI) a anunțat recent acordarea unei finanțări în valoare de 145 milioane EUR pentru a sprijini construcția primei unități europene de eliminare a tritiului din România. Acest proiect va contribui la protejarea mediului înconjurător, precum și la asigurarea sănătății și securității personalului care lucrează în instalațiile nucleare.
În acord cu prioritățile țării și cu importanța conectivității între regiunile de coeziune din Europa, în 2023 a fost finalizat un acord de finanțare în valoare de 800 milioane EUR pentru îmbunătățirea infrastructurii rutiere și creșterea siguranței transportului, inclusiv 200 milioane EUR pentru autostrada A3 și o primă tranșă de 600 milioane EUR pentru autostrada A7. Aceste investiții fac parte dintr-o cerere de finanțare în valoare de 4 miliarde EUR, depusă la bancă în 2022, pentru cofinanțarea proiectelor din sectoarele transporturilor și sănătății, finanțate și de Uniunea Europeană prin Mecanismul de Redresare și Reziliență și cadrul financiar multianual.
Se acordă o atenție deosebită sectorului sănătății din România, unde Banca Europeană de Investiții (BEI) sprijină inovatorii și industriile locale să prospere și să concureze la nivel mondial. Unul dintre exemplele notabile este implicarea BEI în susținerea companiei Antibiotice, cel mai important producător farmaceutic din România, prin finanțare și consultanță pentru extinderea capacității sale de producție.
Informații detaliate despre activitatea de creditare a BEI în România, inclusiv exemple de proiecte și povestiri despre impactul lor, pot fi găsite pe pagina dedicată a site-ului băncii.